‘PTT’ลงขันหุ้นไซยะบุรีโรงไฟฟ้าลาว
ปตท.ส่งบริษัทย่อยร่วมลงทุนในบริษัท ไซยะบุรี พาวเวอร์ ที่ สปป.ลาว ถือหุ้น 25% รุกคืบธุรกิจโรงไฟฟ้า
19 ส.ค. 2554

ปตท.ส่งบริษัทย่อยร่วมลงทุนในบริษัท ไซยะบุรี พาวเวอร์ ที่ สปป.ลาว ถือหุ้น 25% รุกคืบธุรกิจโรงไฟฟ้า
นายประเสริฐ บุญสัมพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า คณะกรรมการได้ให้บริษัท พีทีที อินเตอร์เนชั่นแนล (PTTI บริษัทย่อยที่ ปตท.ถือหุ้น 100%) โดยผ่านบริษัท นที ซินเนอร์ยี่ (NSC) ซึ่งเป็นบริษัทย่อยของ PTTI เข้าร่วมลงทุนในบริษัท ไซยะบุรี พาวเวอร์ กับบริษัท ช.การช่าง (CK) บริษัท ผลิตไฟฟ้า และบริษัท พี.ที. คอนสตรักชั่น แอนด์ อิริเกชั่น เพื่อพัฒนาโครงการโรงไฟฟ้าพลังน้ำไซยะบุรีในสาธารณรัฐประชาธิปไตยประชาชนลาว (สปป.ลาว) โดย NSC จะเข้าถือหุ้นจำนวน 20 ล้านหุ้น หรือ 25% คิดเป็นมูลค่า 200 ล้านบาท 
โครงการโรงไฟฟ้าพลังน้ำไซยะบุรี เป็นโครงการที่ได้รับสัมปทานจากรัฐบาลแห่ง สปป.ลาว ในการออกแบบ พัฒนา ก่อสร้าง และดำเนินการโครงการโรงไฟฟ้าพลังน้ำไซยะบุรี เป็นเวลา 29 ปี และมีสัญญาขายไฟฟ้าให้กับการไฟฟ้าฝ่ายผลิตแห่งประเทศไทย จำนวน 1,220 เมกะวัตต์ และรัฐวิสาหกิจไฟฟ้าลาว จำนวน 60 เมกะวัตต์ มีเวลาก่อสร้าง 8 ปี และจะเริ่มขายไฟฟ้าเชิงพาณิชย์ในปี 2562
การร่วมลงทุนครั้งนี้เป็นการลงทุนที่สอดคล้องกับกลยุทธ์ของ ปตท. ในการสร้างมูลค่าเพิ่มจากธุรกิจไฟฟ้า และสร้างความมั่นคงด้านพลังงานให้ประเทศในระยะยาว